text: মম হ'ল রবি উদয়ার পরিচালিত গিরিশ কোহলি রচিত চিত্রনাট্য অবলম্বনে নির্মিত ২০১৭ সালে মু্ক্তিপ্রাপ্ত একটি ভারতীয় অপরাধমূলক থ্রিলার চলচ্চিত্র। সুনীল মনচন্দা, মুকেশ তালরেজা, নরেশ আগরওয়াল এবং গৌতম জৈন  প্রযোজিত এই চলচ্চিত্রে তারকা শ্রীদেবী একজন সজাগ মা যিনি তাঁর সৎ কন্যার জন্য প্রতিশোধ নেওয়ার প্রস্তুতি নেন। সৎ কন্যার চরিত্রে অভিনয় করেছেন পাকিস্তানি অভিনেত্রী সাজাল আলী। ছবিতে নওয়াজউদ্দিন সিদ্দিকী, অক্ষয় খান্না এবং পাকিস্তানি অভিনেতা আদনান সিদ্দিকী সহঅভিনেতার ভূমিকায় অভিনয় করেছেন। চলচ্চিত্রের সংগীত পরিচালনা এবং প্রযোজনা করেছেন এ. আর. রহমান। এই ছবিটি শ্রীদেবীর ৩০০ তম অভিনীত চিত্র এবং ২৪ ফেব্রুয়ারি ২০১৮ সালে তাঁর মৃত্যুর আগে এটিই তাঁর শেষ প্রধান চরিত্রের চলচ্চিত্র হিসাবে চিহ্নিত।
  
  ছবিটি ৭ জুলাই ২০১৭ সালে চারটি ভাষায় মুক্তি পায় এবং সমালোচকদের প্রশংসাসহ বাণিজ্যিক সাফল্যও লাভ করে। ছবিতে অভিনয়ের জন্য শ্রীদেবী টাইমস অব ইন্ডিয়া কর্তৃক অত্যন্ত প্রশংসিত হন এবং তাঁর সম্পর্কে মন্তব্য করেন যে  "তিনি কেন ভারতীয় সিনেমার উচ্চ-মূল্যের অভিনেত্রী তা তিনি দেখিয়ে দিয়েছেন।" ৬৫ তম জাতীয় চলচ্চিত্র পুরস্কার এ ছবিটি দুটি পুরস্কার পেয়েছিল: সেরা অভিনেত্রী হিসাবে শ্রীদেবী প্রথম মরণোত্তর বিভাগে এই সম্মান লাভ করেন এবং সেরা পটভূমি স্কোর এর সম্মান পান এ. আর. রহমান। ৬৩ তম ফিল্মফেয়ার অ্যাওয়ার্ডস এ ছবিটি ছয়টি মনোনয়ন পেয়েছিল; সেরা অভিনেত্রী এবং সেরা অভিনেত্রী (সমালোচক) এর জন্য শ্রীদেবী এবং সেরা সহঅভিনেতা হিসাবে সিদ্দিকী সম্মান লাভ করেন।
  
  ছবিটি বক্স অফিসে বিশ্বজুড়ে  টাকা লাভ করে যার মধ্যে মার্কিন যুক্তরাষ্ট্র থেকে  এবং চীন থেকে ()।
  
  পটভূমি
  
  জীববিজ্ঞানের শিক্ষিকা দেবকি তাঁর শিক্ষার্থীদের কাছে খুব প্রাণবন্ত ও জনপ্রিয়। ক্লাসে একটি ছাত্র মোহিত দেবকির সৎ কন্যা আর্য্যাকে একটি আপত্তিকর ভিডিও পাঠায় এবং দেবকি তার ফোনটি জানালার বাইরে ফেলে দেয়। বাড়িতে তার প্রতি দেবকির যথেষ্ট আন্তরিকতা এবং উষ্ণতা থাকা সত্ত্বেও আর্য্যা হিমশীতল এবং দূরে রয়ে যায় এবং তাঁর সম্পর্ক স্থাপনের প্রচেষ্টাকে প্রত্যাখ্যান করে। আর্য্যাকে একটি ফার্মহাউসে ভ্যালেন্টাইন ডে পার্টিতে আমন্ত্রণ করা হয়। দেবকি খুব দ্বিধায় অনুমতি দেন। আর্য্যা পার্টিতে মোহিত এবং তার হটশট বন্ধু চার্লসকে প্রত্যাখ্যান করে। সবার সামনে এই প্রত্যাখ্যানে ক্রুদ্ধ হয়ে চার্লস, মোহিত, জগন এবং প্রহরী বাবু আর্য্যাকে পার্টি ছেড়ে চলে যাওয়ার পরে আক্রমণ করে। তারা তাকে নির্মমভাবে ধর্ষণ করে এবং রাস্তার পাশের একটি ড্রেনে তাকে অর্ধ-শ্বাসরোধ করে ফেলে রেখে পালায়। তাকে জীবিত অবস্থায় পাওয়ামাত্র হাসপাতালে আনা হয় এবং সেখানে তাকে বাঁচাতে বিভিন্ন অপারেশন করা হয়। দেবকি ও তাঁর স্বামী আনন্দ ভেঙ্গে পড়েন। আর্য্যা সুস্থ হয়ে উঠতে থাকে এবং তার আক্রমণকারীদের নাম করে একটি বিবৃতিও প্রকাশ করে।
  
  ইন্সপেক্টর ম্যাথিউ দ্রুত আক্রমণকারীদের ধরে জড়ো করেন। কিন্তু আর্য্যা মদ্যপান করে দেখে এই মামলাটি অন্যদিকে মোড় নেয়। সেটি তার প্রদত্ত বিবৃতি আস্থাযোগ্য না হওয়ার পক্ষে যুক্তি তৈরি করে। তার দেহের নমুনাগুলি খুব দেরিতে পুনরুদ্ধার করা এবং আক্রমণকারীদের সাথে সেগুলির খুব ক্ষীণ মিল দেখে বিচারক জোরালো প্রমাণের অভাবে চার আক্রমণকারীকে বেকসুর খালাস করে দেন। তার আইনজীবী উচ্চ আদালতে আপিল করার পরামর্শ দিলেও দেবকি আস্থা হারিয়ে ফেলেন। আদালতের রায় শুনে শোকাহত ও ভেঙে পড়া আর্য্যা দেবকীর চোখের আড়ালে জল ফেলতে থাকে। দুঃখে দেবকি বুঝতে পারেন তিনি সম্ভবত আর্য্যাকে চিরতরে হারিয়ে ফেলছেন।
  
  দেবকির স্মরণে আসে গোয়েন্দা ডিকে-র নাম। আর্য্যা ধর্ষণের শিকার হওয়ার পর সেই রাতেই এঁর সাথে তাঁর দেখা হয়েছিল। একটি মেয়ের বাবা হিসাবেই তিনি তাঁর বেদনা বুঝে দেবকিকে আর্য্যার জন্য প্রতিশোধ নিতে তাঁকে সহায়তা করতে সম্মত হন।
  
  প্রথম লক্ষ্য প্রহরী। দেবকি তাঁর প্রাক্তন শিক্ষার্থী – হিজড়াদের সহায়তা নেন। তাঁরা তাঁর মনোকষ্ট অনুভব করতে পেরে প্রহরীকে প্রলোভন দেখিয়ে মাদক প্রয়োগ করেন। প্রহরী চার দিন পরে জেগে উঠলে ভয়াবহতার সাথে টের পায় যে তার লিঙ্গচ্ছেদন হয়েছে এবং তার কিছুই মনে নেই। এর পরের লক্ষ্য হটশট চার্লস। দেবকি তার বাড়িতে ঢুকে তার ফিটনেস পাউডারের মধ্যে পেষাই করা আপেলের বীজ মিশিয়ে দেন। পেষাই করা আপেলের বীজ – সায়ানাইড এর উৎস। চার্লস পক্ষাঘাতগ্রস্থ হয়ে পড়ে। মোহিত যখন হাসপাতালে চার্লসের সাথে দেখা করতে যায় দেবকি তখন ডিকে-কে ডেকে মোহিতের বাড়িতে আপেলের বীজ এবং অন্যান্য প্রমাণাদি রেখে আসার ব্যবস্থা করেন। ইন্সপেক্টর ম্যাথু দ্রুত মোহিতকে গ্রেপ্তার করেন। চার্লস শীঘ্রই মারা গেলে এবং মোহিত তার হত্যাকারী হয়ে যায়। দেবকি আর্য্যার আক্রমণকারীদের প্রত্যেককে দমন করার সাথে সাথে সেটি এখন একটি সংবাদ হয়ে ওঠে। খবরে আর্য্যাও বেশ অবাক হয়ে যায়। ব্যাপারটি তার বাবার কান্ড ব'লে বিশ্বাস করে বাবার প্রতি গভীরভাবে কৃতজ্ঞ হয়ে ওঠে। ম্যাথুও তার বাবাকে সন্দেহ করলেও তাঁকে ধরতে পারার কিছু পান না। তারপরে তিনি মোহিতের অ্যাপার্টমেন্টে দেবকীর চশমা খুঁজে পান। তখন তিনি তাঁকেই সন্দেহ করতে শুরু করেন।
  
  ম্যাথিউ দেবকির মুখোমুখি হলেও তাঁর কাছে তেমন জুৎসই কোনও প্রমাণ নেই। তিনি তাঁকে কেবল সতর্ক করেন যে চতুর্থ ব্যক্তি জগন একজন কুখ্যাত অপরাধী: তার পেছনে ধাওয়া করা তাঁর পরিবারের পক্ষে বিপজ্জনক হতে পারে। জগন চার্লসকে দেখতে গিয়ে বুঝেছে যে সেই "মা"-ই (দেবকি) আসলে প্রতিশোধ নিচ্ছেন। সে ডিকে-কে অনুসরণ করে আবিষ্কার করে যে দেবকি কুফরি তে একটি তুষার ঢাকা কুটিরে ছুটি কাটাচ্ছেন। দেবকির ব্যবস্থা করার আগে সে ডিকে-কে হত্যা করে। ম্যাথিউ ডিকের সানগ্লাসে একটি গোপন ক্যামেরা আবিষ্কার করে দেবকিকে বাঁচাতে সেখানে তাড়াতাড়ি পৌঁছানোর চেষ্টা করেন।
  
  জগন কটেজের বিদ্যুৎ লাইন কেটে আনন্দকে গুলি করে। এলোমেলো ধস্তাধস্তির মাঝে আর্য্যা বাইরে বরফের দিকে ছুটে পালায়। জগন তার পিছু নেয় এবং দেবকি তাকে বাঁচানোর চেষ্টা করে। জগন যখন দেবকিকে হত্যা করতে উদ্যত ম্যাথু জগনকে বাধা দিয়ে তার মোকাবেলা করে। একটু দূর থেকে দেবকী জগনের দিকে বন্দুক তাক করেন। এই সময় ম্যাথিউ তাঁকে বলেন যে আনন্দ বেঁচে আছেন এবং হাসপাতালে আছেন। সঙ্গে সাবধান করে দেন যে জগনকে গুলি করলে তাঁকে কারাগারে যেতে হবে। ঝোপের আড়াল থেকে আর্য্যা জগনের কন্ঠস্বর শুনতে পায়। জগন তখন ক্রুদ্ধভাবে জানাতে থাকে যে কীভাবে দেবকি অন্যান্য আক্রমণকারীদের শেষ করেছেন তা জগন টের পেয়েছে। দেবকি জানেন যে জগন বেঁচে থাকলে সে আবার তাঁকে অনুসরণ করবে। এই মুহুর্তে ম্যাথু তাঁকে তার বন্দুকটি হাতে দিয়ে জগনকে হত্যা করার অনুরোধ করেন। দেবকি দ্বিধায় পড়েন। কিন্তু সব জেনে অভিভূত আর্য্যা প্রথমবারের মতো দেবকিকে মা বলে সম্বোধন করে ওঠে। তখন দেবকি জগনকে গুলি করে হত্যা করেন। 
  আর্য্যা তাঁকে জড়িয়ে ধরে।
  
  আরো দেখুন
  
   ২০১২ ডেলহি গ্যাঙ্গ রেপ
   আই স্পিট অন ইয়োর গ্রেভ
   ডেথ উইস
  
  তথ্যসূত্র
  
  বিষয়শ্রেণী:ভারতে নারী সম্পর্কে চলচ্চিত্র
title: মম (চলচ্চিত্র)